送劉醫博
作者：曾鞏
朝代：宋

paragraphs: 小人久病如愁感，每嘆地僻無良醫。
窮居索寞俗事少，坐對荏苒風光移。
深冬山城萬木落，陰氣蕩射生寒颸。
東方吐日光入戶，素壁閃閃含清輝。
臨汀劉君落落者，六伎絕偉如天資。
潜心密與造化會，布指敻有精靈隨。
馬蹄所至病魔屈，我於此時欣得之。
一來握手與我話，委曲衰王肺與脾。
囊中珍丸撮星斗，俾我嚼咀心顔怡。
灑然沉疴一日解，始免未老爲枯骸。
越人湔腸術已緩，仲景納餠術可卑。
劉君與我德至大，拱璧巨鼎非酬裨。
我嗟劉君乃士類，進退婉婉無瑕疵。
况又新承太守薦，羈鞅日背東門馳。
禁林侍從務周慎，君挾所有直相宜。
貴人四難真可患，去去足以爲時規。